НыбжьыщIэ зэчиифIэхэм ядолажьэ
Ди республикэм ехъулIэныгъэ яIэу щолажьэ УФ-м и Президентым къыхилъхьа лъэпкъ проектхэм ящыщ куэд. Абыхэм я нэхъыбэр епхащ егъэджэныгъэ-гъэсэныгъэ IэнатIэм.
«Егъэджэныгъэ» лъэпкъ проектым къызэщIиубыдэ «Дэтхэнэ сабийми и ехъулIэныгъэ» федеральнэ программэм ипкъ иткIэ Дзэлыкъуэкъуажэ дэт курыт школ №1-м къыщызэрагъэпэщащ дэрбзэр IэщIагъэм щыхурагъаджэ IэнатIэ. Дэным, бзэным дахьэх хъыджэбз цIыкIу 270-рэ зэкIуалIэ еджапIэм щекIуэкI лэжьыгъэ псори хуэунэтIащ ныбжьыщIэхэр гъащIэм хуэгъэхьэзырыным, къыхахыну IэщIагъэм нэхъ пасэу егъэгупсысыным. 4 — 10-нэ классхэм щеджэ пщащэ цIыкIухэм ядыф хъуащ школ фащэм щIыгъу кIэпхынхэр, бостейхэр, кIэхэр, плIэ цIыкIухэр, нэгъуэщI щыгъынхэри. Апхуэдэу хъыджэбз цIыкIухэр яфIэфIу хуоджэ Iуданэ зэмыфэгъухэмкIэ, щыгъэ жьгъейхэмкIэ хэдыкIыным, зэрыдэ машинэхэм я зэпкърылъыкIэхэми щыгъуазэ зыхуащI.
А Iуэхугъуэхэм ныбжьыщIэхэр щыхуоджэ зыхуей-зыхуэфI псомкIи къызэгъэпэща мастерскойм. Абы щIэтщ дакIуэ цIыкIухэм еджэным къыщагъэсэбэп хабзэ хьэпшыпхэр: зэрыдэ, зэрыхадыкI, къызэрадыхь машинэхэр, етухэр, щыгъынхэр щадкIэ ахэр зрагъапщэ манекенхэр, лэныстэхэр, Iуданэ зэмыфэгъухэр икIи зэхуэмыдэхэр, дэрбзэр IэщIагъэмкIэ методикэ чэнджэщхэр зэрыт тхылъхэр, апхуэдэуи шынагъуэншэу узэрылэжьэным хуэгъэпса дэфтэрхэр.
Дэзыхьэх Iуэхугъуэ елъытауэ ныбжьыщIэхэм щадэлажьэ апхуэдэ IэнатIэхэм я фIыгъэкIэ школакIуэхэм ягъуэтыфынущ IэщIагъэ зэмылIэужьыгъуэхэм епха пэщIэдзэ щIэныгъэрэ Iэрыхуагъэрэ.
ЖЫЛАСЭ Маритэ.
